Beurtkrag-fase verhoogArgieffoto (Foto: jplenio f/Pixabay) Eskom het aangekondig dat fase 4-beurtkrag van Donderdagmiddag ingestel sal word. Die kragvoorsiener het aangekondig dat fase 2-beurtkrag Donderdag van 05:00 tot 16:00 ingestel sal word, gevolg deur fase 4 wat van 16:00 tot 24:00 sal geld. Fase 2-beurtkrag sal weer Vrydag tussen 05:00 en 24:00 ingestel word. Volgens die kragvoorsiener sal die hoër beurtkragfase help met die tekort aan opwekkingskapasiteit. Eskom sê die vertraging in die terugkeer na diens van ’n eenheid elk by die Arnot-, Kusile- en Koeberg-kragstasie asook die onbeplande onderbreking van ’n opwekkingseenheid elk by Camden en Medupi en twee eenhede elk by Grootvlei, Hendrina en Majuba het ongelukkig die kapasiteitsbeperkings vererger. Daar word wel verwag dat sommige opwekkingseenhede oor die volgende paar dae weer in diens gestel sal kan word. “Ons verwag om die opwekkingseenheid by die Koeberg-kragstasie teen Vrydagaand weer in diens te stel. Indien daar ’n vertraging is of enige verdere onderbrekings, sal beurtkrag moontlik verleng word,” sê Eskom. Sowat 2 931 MW word in dié stadium afgestaan aan beplande instandhouding, terwyl Eskom sonder ’n bykomende 15 040 MW moet klaarkom weens onbeplande onderbrekings.